
Turvautuminen
"Hyödyn ja onnellisuuden tie: 
ovi, jonka kautta kuljetaan turvaan"
Kirjoittanut Hänen Pyhyytensä 16. Karmapa Rangjung Rigpe Dorje

Kumarran kunnioittaen loistavia guruja, jotka ovat Buddhien ydinolemus, jotka ovat Dharma eli oppi ja Sangha eli valaistuneiden bodhisattvojen yhteisö.
 

Menneisyydessä opettajamme Buddha kehitti itsessään korkeimman valaistumiseen johtavan asenteen ja sen jälkeen keräsi henkistä ansiota kolmen mittaamattoman maailmankauden ajan tullen lopulta ylhäiseksi bramiinipoika Keruksi Buddha Kasyapan vaikutuspiirissä. Jättäen tuon olemassaolon hän jälleensyntyi uljaana jumalpoikana nimeltä Shveta-ketu (tiibetiksi Tog-d Kar-po, Valkoinen Päänkoriste).
Kun ihmisten elinikä oli 100 vuotta, hän näki viidellä tapaa huomioita tehden¹, että olennot voisi kesyttää Todellisella tiedolla, Todellisella äärimmäisyydellä (vapautuksen äärimmäisyys samsaran vastakohtana) ja Todellisella toiminnalla, ja hän syntyi.
 

Lähteminen, kohtuun meneminen, syntymä,
taidot, nautinto, luopuminen, koettelemukset, saapuminen, voitto maroista,
valaistuminen, dharman pyörä ja nirvana.
 

Kuten sanottu, lähdettyään aikaisemmasta olemassaolostaan hän meni sisään kohtuun ja antoi sitten vaikutelman syntymisestä. Niin pian kuin hän oli syntynyt, jumalolennot pyhittivät hänet vesikasteella musiikin soidessa. Silloin hän nousi, otti seitsemän askelta tämän suuren maan päällä, nosti käsivartensa kohti taivasta ja sanoi: "Minä olen korkein tässä maailmassa."
 

Kun hän syntyi, ennusmerkit taitava bramiini kutsuttiin ja hän sanoi: "Hänestä tulee joko maailmanhallitsija (chakravartin) tai Buddha (valaistunut). Tämän mukaisesti hänestä tuli täysin voittamaton tiedossa ja taidoissa ja hän nautti elämästä kuningattarineen ja seurueineen. Sitten, niihin aikoihin, häntä alkoi suuresti askarruttaa syntymän, vanhenemisen, sairauden ja kuoleman suuri virta, jonka hän oli nähnyt mentyään ulos palatsin neljästä portista. Niin jättäen kotinsa hänestä tuli koditon munkki.
 

Paljon matkustettuaan, opiskeltuaan ja koettuaan kovia koettelemuksia tuli päivä, jolloin hän valaistui. Keskipäivällä hän vaipui samanarvoisuuden mietiskelyyn, illan hämärissä hän taltutti marat (kielteiset voimat), aamun koittaessa hän toteutti selvänäköisen ymmärryksen ja saavutti todellisen buddhuuden.
 

Sen jälkeen hän käänsi Dharman pyörää tällä tavoin:
"Kauriiden lehdossa" Varanasissa hän opetti Neljää totuutta.
1.Totuus syystä ja alkuperästä, mikä on tietämättömyys. Se siemenenä on kuin sairauden syy.
2. Totuus kärsimyksestä, joka on kielteisyys, kleshat. Se tuloksena on kuten sairaus.
3. Totuus polusta, se parannuskeinona on kuin lääke.
4. Lakkaamisen totuus, vapaus syntymisestä ja kleshoista polun voimalla, mikä on kuin sairaudesta vapautuminen.
 

Mahayanan seuraajille hän opetti Bodhisattvapitakan: Grdhrakuta-vuorella (Korppikotkan huippuvuorella) hän käänsi keskimmäistä dharman pyörää, ‘Luonteenpiirteiden poissaolo’. Hän opetti korkeimman mielenharjoituksen, ylimmän tiedonharjoituksen (prajna) ja parhaan mietiskelyn (samadhi) harjoituksen. Hän opetti myös äärimmäisen itsensä ymmärtävän viisauden (jnana).
 

Käsittämättömien syvien ja laajojen dharman menetelmien kautta hän opetti tavat, joilla kohdataan kiinteän todellisuuden virhekäsitykset ja todellisuuteen takertuminen, joilla havaitsijan ja havaitun johdosta olemassa oleva käsitteellisyys tyynnytetään ja miten dharma jnana (ääretön viisaus) todella saavutetaan. Mittaamattomalla myötätunnolla Buddha opetti myös erityiselle olentoluokalle ei-määrätyissä paikoissa ‘dharman, joka luokittelee erinomaisen täydellisesti’. Tämä on erilaisten äärimmäisten laatuominaisuuksien määrätty luokitus joka on tehty, koska havaitsijan ja havaitun kaksinaisuus on ristiriidassa dharmadhatun tyhjyyden jnanan kanssa.
 

Tällä tavoin Buddha opetti kolme toisiaan seuraavaa dharman pyörän kääntöä. Mittaamattomalla tiedon myötätunnon viisaudella Buddha asetti loputtomat, rajattomat olennot hyödyn ja onnen tilaan.
 

Me, jotka olemme sokeita ja olemme kadottaneet tiemme kallion jyrkänteen reunalla vaarassa pudota jatkuvaan kleshojen (kielteisyyden) kärsimykseen – mikä aiheuttaa jälleensyntymän kuudessa valtakunnassa – olemme avuttomia, ellemme etsi turvautumisen kohdetta oppaaksemme. Kolmen Jalokiven lisäksi ei ole mitään muuta, mikä pystyy turvan antamaan. Siksi on turvauduttava Kolmeen Jalokiveen. Turvautuakseen kunnolla tulee tietää Kolmen Jalokiven ominaisuudet, muuten turvautuminen ei mitenkään voi olla pätevä.
 

Kolme Jalokiveä ovat:
 

A. Buddha, mikä tarkoittaa täydellisen äärettömän oivalluksen omaavaa Buddhaa, joka on eliminoinut kaikki kielteiset ominaisuudet itsessään.
B. Dharma, luonto, joka on Buddhien dharmadhatu viisaus (jnana), heidän ei-kaksinaisen puheensa luonto, joka subjektin ja objektin käsitteellistämisen tyyntymisen kautta on vapaa kiintymyksestä ja on se toiminta, joka aikaansaa kleshojen lakkaamisen ja joka itsessään on Lakkaamisen totuus ja polun luonto.
C. Arya Sangha, mikä tarkoittaa heitä, jotka ymmärtävät tarkkaan dharman merkitykset ja harjoittavat sitä; heitä, joiden toimet ovat hyvät alussa, keskellä ja lopussa.
 

Jos ymmärrettyäsi nämä ominaisuudet turvaudut horjumattomalla luottamuksella, oma luottamuksesi ravitsee sinua ja sinusta tulee ´Eräs, jota Kolmen Jalokiven myötätunto kannattelee´. Jos Kolmen Jalokiven myötätunto kannattelee sinua, et koskaan joudu niistä eroon (hylätyksi). On olemassa myötätuntoinen toiminta, joka kannattelee sillä tavoin sen tähden, että on täydellinen vapaus subjektin ja objektin kaksinaisuudesta. Siksi sitä kuvataan Leviathan suulla.³
 

Jos ravittuasi itseäsi vilpittömällä uskolla ja sidottuasi itsesi turvautumislupauksella otat tämän valan, käännyt takaisin väärältä polulta (joka sijaitsee kleshojen kalliokielekkeen reunalla, joka tuo jälleensyntymän kolmeen alempaan ja kolmeen ylempään olemassaoloon kuudessa valtakunnassa) ja astut sen sijaan täydellisesti vapautuksen polulle. Ne yksilöt, jotka ovat kehittäneet puhtaan turvautumissitoumuksen tällä tavoin epäilyksettä ja ehdottoman varmasti, saavat turvan ja tulevat vapautetuiksi kaikenlaisesta kärsimyksestä.
 

Miten tämä tapahtuu? Kielteiset olosuhteet eivät ilmesty kielteisinä henkilölle, jolla on Turvautumissitoumus täydellisenä, vaan ne ilmenevät ystävinä. Esimerkiksi, kun vakavan sairauden, demonisten voimien jne. tuskat kohtaavat, ne ymmärretään tietämättömyyden voiman johdosta aikaisemmin kerätyn karman kypsymisenä. Siksi, ilman, että kärsimys otettaisiin sellaisenaan, se tukee vakaumusta karman erehtymättömyydestä.
 

Samalla tavoin, jos sinulle puhutaan epäystävällisesti, se auttaa sinua hylkäämään omat virheesi. Kun sinua ylistetään, se tuo vakaumuksen Kolmesta Jalokivestä kasvattaen uskoasi.
 

Kaikki hyvä ja paha, mitä tapahtuu tai ilmenee, on pelkästään harhaisia käsitteitä ja oman ulkoisesti suuntautuneen mielemme karman ilmentymiä ja virhekäsityksiä. Muuten niillä ei ole alkulähdettä. Voimalla, joka nousee tästä varmuudesta, et joudu niiden pauloihin, mitä vihan ja halun kielteisiä ajatuksia sitten nouseekaan. Täten ne taltutetaan. Kuljet kärsivällisyyden polkua ja sinulla on varma pääsy tielle, jolla suuntaa ei voi kääntää.
 

Sen tähden turvautuminen on se, mikä tunnusmerkillisesti erottaa buddhalaiset ja ei-buddhalaiset perinteet. Tämä näkemys on ilmaistu seuraavassa lainauksessa: 
 

Vaikka kaikilla saattaa olla valoja,
sillä, joka ei ole turvautunut, ei ole.
 

Täydelliseen opetukseen turvautumisen harjoituksesta sisältyy kokonaan jopa 84 000 dharmaopetuksen kokoelma. Näin on, koska turvautumisen valmistelu sisältää dharman yhden puolen – valaistumisen asenteen kehittämisen ja yksi puoli sisältyy sen varsinaiseen harjoittamiseen sekä yksi puoli on selitetty ja esitetty sen loppuunsaattamisen termein: tulos ja buddhatoiminta.
 

Sen tähden, koska koko buddhalaisuus, Buddhan oppi kaiken kaikkiaan sisältyy turvautumiseen, pyydän, ettette kohtelisi sitä kaikkein vähäpätöisimpänä, vaan pitäisitte sitä koko henkisen polkunne keskeisenä sydämenä.
 

Olet nyt saavuttanut erinomaisen olemassaolon, jossa sinulla on onni voida harjoittaa sellaista syvällistä ja suurenmoista dharmaa kuin tämä. Se on jopa parempi kuin kallisarvoinen ihmiselämä, jossa on rikkautta ja vapaa-aikaa ja joka, kuten syysuhtein, numeroin ja esimerkein voidaan osoittaa, on äärimmäisen vaikea saavuttaa.(4a) 
 

Kun sinulla nyt on se, kehitä voimakas pyrkimys ajatella: "En tuhlaa enkä tee tarkoituksettomaksi ihmiselämääni. Minun on harjoitettava aitoa merkityksellistä täydellistä dharmaopetusta."
 

Se on jotain, mitä et voi jättää sivuun ja työntää tulevaisuuteen, vaan sinun on harjoitettava sitä tässä, aivan nykyajassa. Näin on sen tähden, että kaikki maailmojen ja olentojen ilmentymät ovat olemassa ainoastaan sen kautta, että ne on koottu osista, ja siksi ne eivät ole pysyviä edes hetken vertaa. Erityisesti olentojen elämät ovat pysymättömämpiä kuin vesikuplat varman kuoleman kohdatessa yhtäkkiä. Silloin ei sukulaisista, rikkauksista ja tavaroista ole kerrassaan mitään apua. Silloin, kun täytyy vaellella yksin bardossa, ei ole mitään muuta kuin dharma, mistä olisi hiukkasenkaan hyötyä. Siksi tulee harjoittaa dharmaa suurella ahkeruudella juuri tästä hetkestä lähtien.
 

Kuolema kohtaa meitä oman menneisyytemme karman kautta. Mitä teemmekin nykytilanteessamme, siitä syntyy tuleva karmamme. Kaikki hyvät, huonot ja keskinkertaiset näkyvät ilmiöt muodostuvat aikaisempien tekojen kypsyessä.
 

Karmiset tulokset ilmenevät myönteisten ja kielteisten ajatusten johdosta. Syynä toimivat myönteiset ajatukset ovat ‘todellisen tiedon äärimmäinen raja’ (tiib. yang-dag par-rig-pa´i-mtha). Mitä tässä tarkoitetaan ‘todellisella tiedolla’?
 

Kun on havaittu, että syy ja tulokset tietämättömyydestä, joka pitää itsettömyyttä itsenä, ovat virheelliset, se on oikea todellinen tieto todellisen tiedon toiminnan polusta. Tämä toiminnan polun todellinen näkeminen on myönteinen ajatus.
 

Mielenlaadun, joka tästä syntyy (tiib.: sems-pa), opetetaan olevan ‘mielen toiminta’ ja ‘aikomusten’ (tiib.:bsam-pa) opetetaan tarkoittavan ruumiin ja puheen toimintoja. Ruumiin toiminnat ja puhetoiminta, jotka nousevat tuosta ‘todellisesta tiedosta’, tuosta mielenlaadusta tai ajatuksesta, ovat Hyvän toiminnan polku. Tulokset, joita kerääntyy noista syistä, ovat Todellisen korkeuden ja Ehdottoman erinomaisuuden tilojen saavuttaminen.
 

Sikäli, kun nämä ajatukset kehittävät karmaa, joka on myönteistä alussa, keskellä ja lopussa, ne ovat ‘myönteinen ajatus’. Näiden ajatusten myötä omaksutun dharman polulle astumisen ja polun harjoittamisen opetetaan olevan vapautuksen karma.
 

Koska yksilö on riippuvainen karman erehtymättömyydestä, hänen täytyy ohimennen saavuttaa korkeampien olemassaolojen kahdeksan ominaisuutta: pitkä elämä hylkäämällä vahingoittaminen ja väkivalta; korkea arvo kunnioittamalla gurua; paljon rikkautta keräämällä ansiota; vaikuttavat sanat käyttämällä vain puhdasta puhetta jne. Kuten ne on opetettu ja niitä ylistetään, niitä tulisi harjoittaa.
 

Niiden on opetettu olevan se karma, joka johtaa vapautukseen.(4b) Kielteisten ajatusten teko syynä, väärinkäsityksenä, tietämättömyytenä aiheuttaa kuuden valtakunnan kokemuskentän. Kiintymystä kuuden valtakunnan kokemuskenttään kutsutaan samsaraksi ja sen luonto on kärsimys. Millainen se on?
 

Aikaisemmin aiheutettujen syiden tulokset eivät ole vältettävissä, joten yksilöllä ei ole mitään voimaa estää kuuden valtakunnan kärsimyksiä nousemasta. Ne ovat syytä ilmaisevat kleshoista koituvat tulokset. Sen tähden suuret kagyu-mestarit ottavat tarkkaan huomioon karman syyt ja seuraukset, tehden siitä samaya-harjoituksensa ytimen. 
 

Asiat ilmentyvät niin, ettei tämän samsaran luonto ole koskaan kolmen kärsimyksen tuolla puolen. Missä tahansa ylhäisessä tai alhaisessa paikassa tai tilassa syntyykään, täytyy kokonaan irrottaa tähän elämään sitovat siteet pettävien näkyjen puhtaan kärsimyksen noustessa taipumuksesta täysin kiinnittyä ilmiöihin.
 

Kunnioitettu Mikyo (Mikyo Dorje, 8.Karmapa 1507-1557) on sanonut tästä:
 

"Ei-kiintymyksen ydin on loistava Gurun keho."
 

Guru esitetään täydellisenä, joten kiintymättömyys samsaraan on hyvin tärkeää. Kunnioitettu sanoi myös:
 

"Jos oivallat ilmiöiden luonteen (tiib.: chos-nyid, skrt: dharmata), karma ilmenee tyhjyytenä."
 

Se on todellistuneen tilan säteilyn näkemys, tapa, jolla se ilmenee. Harhattomalla oikealla tiedolla ilmiöiden luonteesta syntyy kayojen (kehojen) ja jnanan (ääretön viisaus) tulos. Virheellisellä väärällä mielen luomalla tiedolla ilmiöiden luonteesta syntyy kärsimyksen luomisen kielteinen tulos.
 

On opetettu, että todellisen nelikulmaisen turvautumisen piirre on omata omassa olennossaan neljä tietä olla etsimättä turvaa muualta:
 

1. Omata vilpitön vakuuttuneisuus ja oikea ymmärrys Buddhan mitä täydellisimmän puhdistuneisuuden ja oivalluksen ominaisuuksista. Buddha tarkoittaa tässä yhtä, joka on opettanut noiden yllämainittujen virheiden ja hyvien ominaisuuksien luonnon, joka on poistanut joka ikisen subjekti- ja objekti- kaksinaisuuden tahran ja joka on kokonaan täydellistänyt kahden viisauden jnanan.(6)
2. Ymmärtää, että hän on erityislaatuisella tavalla muiden traditioiden opettajia ym. parempi.
3. Turvata sydämestään tuohon erityisen korkeaan opettajaan.
4. Omata vakuuttuneisuus, ettei ole toista turvautumisen kohdetta, joka olisi suurempi kuin tämä opettaja.
 

Näiden hyötyjen ja heikkouksien ymmärtäminen ja toive samsarasta vapautumisen saavuttamisesta on nimetty otsakkeella "mieli kääntyy dharman puoleen". Jotta dharma olisi todella dharmaa, sinun tulee kehittää olemuksessasi kaksi kallisarvoista bodhicittaa. Jos haluat saada yksityiskohtaista tietoa näistä, voit hankkia sitä kadampan kuudesta shastrasta, Je Rinpochen (Tshonkapa 1357-1419) Suuresta asteittaisesta polusta ja Nyameh Dhagpon (Gampopa 1075-1135) Kallisarvoisesta vapautuksen ornamentista.
 

Lyhyesti, on suhteellinen ja absoluuttinen bodhicitta. Suhteellinen bodhicitta on rakkaus ja myötätunto ja se sisältyy pyrkimyksen ja käytännön kahteen bodhicittaan. Pyrkimyksen bodhicitta on ajatella tietäen, että kaikki olennot ovat äitejäsi ja muistaen heidän ystävällisyytensä: "Saatan heidät kaikki kaiken tietämisen tilan saavutukseen." Käytännön bodhicitta on minkä tahansa dharmaopetuksen opiskelu pyrkimyksenä saavuttaa kaikenkattava tietoisuus ja harjoittaa sitä."
 

Se, mitä harjoitetaan, on pratimoksha, bodhisattva ja vajrayana tasot:
 

a) Pratimoksha sisältää alkuvalmistelut, varsinaisen harjoituksen ja päätösosan luopumisen mielellä harjoitettuna.
b) Bodhisattvataso sisältää alkuvalmistelut, varsinaisen harjoituksen ja päätösosan myötätunnon mielellä harjoitettuna.
c) Vajrayana sisältää alkuvalmistelut, varsinaisen harjoituksen ja päätösosan harjoitettuna nähden ilmiöt puhtaina.
 

Siinä, mitä noilla poluilla poistetaan ja mitä viljellään, ero on tässä järjestyksessä poistamisessa, muutoksessa ja tietoisuudessa. Näiden polkujen lopullinen tulos on ääretön bodhicitta, joka on syntymätön, loppumaton, käsittämätön tahraton kirkas selkeys. Lyhyesti, se on sanat ja ajatuksen ylittävä, joskin terminä esitetyn Dharmadhatu-jnanan ytimen ilmentymä ja sisääntulo siihen. Tulos henkilön harjoituksesta hänen omaksuttuaan täydellisesti pyrkimys-bodhicittan ja harjoitettuaan sitä on, että hänestä tulee eräs, joka on Polulla, mikä merkitsee, että hänestä on tullut suuri loppumaton aarre.
 

Bodhisattvacharyavattaran mukaan:
(säe 18 rivi 4 ja säe 19 kokonaan)
 

Sille, joka on todella omaksunut cittan
siitä lähtien, vaikka hän vaipuisi uneen
tai olisi tarkkaamaton, hänen ansioittensa voima
on lakkaamaton ja moninkertaistuu
täysin avaruuden ulottuvuuksien mittaisena.
 

Bodhicittan menettämisen syyt, joita on vältettävä, sisältyvät ‘olentojen hylkäämiseen mielessään’ ja ‘vastustavan mielen kehittämiseen’. On myös neljä valkoista ja neljä mustaa dharmaa ja kahdeksan juurilankeemusta jne., mutta peläten sanojen paljoutta en kuvaile niitä kaikkia.
Jos haluat tietää lisää yksityiskohtia siitä mitä tulee omaksua ja mitä hylätä, pyydän sinua oppimaan sen yllämainituista teksteistä.
 

Tämä ei ole riimein kaunistettu,
viisaiden, jotka ovat kehittyneet ja puhdistuneet, ei tarvitse sitä lukea.
He, joilla on huononlainen mieli, kuten itselläni, älkööt pitäkö sitä jaaritteluna.
Jos tarkkaan analysoitte sen, on mahdollista, että se on yhtenevä Buddhan opetuksen kanssa.
 

Erinomaisten rukousten ja onnea tuottavien keskinäisten riippuvuussuhteiden loiston ja voiman tähden monta maailmankautta sitten Keski-Intian ‘Salatun sateen maan’ täydellisessä ajassa ja paikassa Pema Yangtse, tunnettu myös ‘Riisin maana’ (Sikkim), Ihmisten herra, deevojen suuri mestari (Sikkimin) seitsemäs kuningas, Dharma kuningas Chogyal Namgyal toimi isäntänä ja kantoi päänsä päällä kruunun jalokivenä Avalokiteshvaraa totisesti ilmenneenä ihmisen hahmossa eräänä, jolla on sitoumus tulla kuudenneksi Buddhaksi, Buddha Singhaksi (Leijona) hänen inkarnaatioistansa yhdeksännen (Karmapa) Wangchuk Dorjen (1556-1603) aikana.
 

Kuningas perusti kolme luostaria olentojen uhrilahjojen kohteeksi. Yhdessä niistä, Rumtekin luostarissa, myös Samten Lingiksi kutsutussa, rauhan aikana vastauksena Bhutanin kuninkaantyttären, prinsessa Jetsun Tsulpal Chok ensimmäisen muuttumattomasta täydellisestä uskosta onnea tuottavan valkoisen jumalallisen liinan kera esitettyyn pyyntöön 16. kruununpitäjä nimeltä ‘Loistava Karmapa’ (Rangjung Rigpe Dorje 1924-81) kirjoitti tämän spontaanisti maasian vuoden (1959) kesäkuukautena. Mangalam (Olkoon onneksi)
 

Alaviitteet:
1. Viisi huomiota hänen syntymänsä tilasta olivat
a) isä kuninkaiden kastia (kshatriya kasti)
b) keskeinen (sivistynyt) valtio
c) ihmisten elinikä 100 vuotta
d) ihmisten rotu shakya
e) äiti, joka pystyi kantamaan Bodhisattvaa kohdussa 10 kuukautta
2. Merkitys on annettu täydellisemmin Mahayanaottaratantrassa:
Lähtö Tushitasta
Kohtuun meno ja syntymä
Taitojen mestaruus
Kuningattaren seurueen viehättävä nautinto
Luopuminen, kestävyys ja koettelemukset
Bodhimarghaan (Bodhgayaan) saapuminen
Marojen voittaminen ja täydellinen
valaistuminen, dharman pyörä ja
siirtyminen nirvanaan
3. Leviathan (sanskrit: makara, tiib.: Chu-sRin), valtameressä elävä luontokappale, jonka sanotaan olevan valtaisin ja voimakkain maailman kaikista olennoista.
4a) Kahdeksan vapautta ja kymmenen rikkautta dharman harjoitukseen ja kolme syyn, esimerkin ja määrän pohdiskelua ovat täydellisesti selitettyinä kirjojen The Torch of Certainty (Varmuuden soihtu) ja Jewel Ornament of Liberation (Kallisarvoinen vapautuksen ornamentti) kallisarvoista ihmiselämää käsittelevissä luvuissa.
4b) Nämä kahdeksan korkeampien olemassaolojen ominaisuutta kuvataan Jamgon Kongtrulin kirjan The Torch of Certainty karmaa käsittelevässä luvussa. 
5. Kolme kärsimystä: osista kootun kärsimys, muutoksen kärsimys ja kärsimyksen kärsimys.
6. Kaksi viisautta: Ääretön viisaus, joka tietää kaiken luonnon sellaisena kuin se todella on ja tietää kaikki vaihtelevat ilmiömäiset aspektit niin monia kuin niitä on.
 

Turvautumisvalan ottaminen

Buddha, täydellinen opettaja, opetti kahdeksan luokkaa Pratimoksha sitoumuksia (yksilöllinen vapautuminen), jotka pääosin sisältyvät oikean käytöksen (shilan) harjoitukseen. Ne muodostuvat kolmesta luokasta sitoumuksia maallikoille:
1. Turvautumissitoumus (tiib.:sKyab-gSum ´Dzin-pa. Sanskrit: sharanadhara)
2. ‘Yhden päivän’ sitoumukset (tiib.: bsNyen-gnas. Sanskrit: upavasa [miespuolinen] ja upavasi [naispuolinen])
3.´Maallikko´ sitoumukset (tiib.: dGe-bs-nyen ´palveleva hyvyys´. Sanskrit: upasaka [miespuolinen] ja upasika [naispuolinen].
ja viidestä luokasta luostarivaloja:
4. miespuoliset noviisivalat (tiib.: dGet-sul. Sanskrit: shramanera)
5. naispuoliset noviisivalat (tiib.: dGet-sul-ma. Sanskrit: shramanerika)
6. naispuoliset väliasteen valat (tiib.: dGe-sLob-ma. sanskrit: shikshamana)
7. täysi munkin vala (tiib.: dge-sLong. Sanskrit: bhiksu)
8. täysi nunnan vala (tiib.: dge-sLong-ma. Sanskrit: bhiksuni)

Turvautuneen hyvyydenharjoittajan sitoumus 
(tiibetiksi skyabs-gSum Dzin-pa´i dGe-bsNyen, sanskritiksi sharanadharopasaka)
 

Hyöty turvautumissitoumuksen ottamisesta 
 

On hyvin onnekasta turvautua Kolmeen Jalokiveen ja tulla buddhalaiseksi. Näin on, sillä sellainen henkilö, jolla on uskoa Kolmeen Jalokiveen, vaikkei hän tekisi mitään hyvää, hän astuu korkeampaan olemassaoloon ja vapautuksen polulle (seuraavassa, ellei tässä elämässä). Tämä on varmaa, koska Buddha itse sanoi niin.
 

Jos dharmanharjoittaja, joka ei ole tehnyt turvautumissitoumusta, uhraa 100 lamppua ja antaa ne 100 ihmiselle, niin ansio, minkä hän siitä saa, on samansuuruinen kuin jos joku, jolla on turvautumissitoumus uhraa yhden valon Kolmelle Jalokivelle ja antaa sen yhdelle henkilölle.
 

Phab-mo ´i rTog-brJodissa sanotaan:
Se, joka turvautuu Buddhaan
ei mene alempiin olemassaoloihin.
Hyljeksien jopa deevojen olomuotoa
hän syntyy ihmiseksi.
 

Sama sanotaan suhteessa Dharmaan ja Sanghaan. Mahayanasutralankarassa (m.Do-sDe-rGyen ‘Sutrien kaunistus’) sanotaan:
 

Olet suojassa kaikilta erilaisilta peloilta ja tuholta, kaikesta avuttomasta jälleensyntymisestä monenlaisten alempien olemassaolojen kärsimyksiin ja kaikesta syntymisestä, kuolemisesta, kleshoilta (mielen kielteisyydeltä) ja karmalta.
 

Täten turvautuminen suojelee kaikelta kauhulta ja vaaralta heitä, jotka muuten olisivat peloissaan ilman turvaa. Se suojaa alempien olemassaolojen kärsimyksiltä ja poistaa kielteiset näkemykset, joista nämä kärsimykset johtuvat. Se poistaa myös samsaran tuskat. Kun turvaudutaan ‘ei-pysyvän nirvanan’ motivaatiolla, se suojelee myös hinyanalta. Siksi se on suuri suoja.
 

Toisessa opetuksessa sanotaan:
 

Se, joka on turvautunut Kolmeen Jalokiveen
saavuttaa pelottomuuden.
Siitä on sen tähden suuri hyöty.
 

Joten, jos on turvautunut Kolmeen Jalokiveen, on turvassa kaikelta pelolta ja kärsimykseltä tässä elämässä, bardossa ja tulevissa elämissä kunnes äärimmäinen buddhuus on saavutettu.
 

Turvautumissitoumuksen ottamatta jättämisen suuri virhe. Sutrien mukaan:
Vaikka kaikilla voi olla valoja, sillä, joka ei ole turvautunut, ei ole.
 

Täten yksilö, joka ei ole turvautunut, ei ole sopiva vastaanottamaan yhtään pratimoksha-, bodhicitta- tai vajrayana-valoista. Hän ei ole astunut sisään Buddhan seuraajien perheeseen, joten hän kokee marojen, henkien jne. vahingonteon vastoinkäymisiä.
 

Turvautumisen lähde
 

Kehen turvaudutaan? Pääasiallinen turva on Bhagavan Buddha, joka on poistamisen ja hankkimisen myönteisten ominaisuuksien täydellisen saavuttamisen ruumiillistuma. Buddhalla on Ruumiin, Puheen ja Mielen käsittämättömät laatuominaisuudet. Turvautumisen hetkellä niitä ei ymmärrä, mutta Dharman harjoittamisen kautta ne vähitellen ymmärtää.
 

Lyhyesti: Buddha tietää laajan ‘suoran esteettömän ymmärryksensä’ kautta kaikkien olentojen luonnon, olosuhteet, karman, onnellisuuden ja kärsimykset. Hänellä on suuri rakkaus kaikkia olentoja kohtaan, mutta ellei yksilö rukoile häntä suurella uskolla, vaikka hänen myötätuntonsa ja siunauksensa on suuri, ei ole keinoa miten se voisi auttaa tuota olentoa. Tuon olennon täytyy tuoda yhteen tarpeelliset keskinäisen riippuvaisuuden syyt ja olosuhteet.
 

Dharman Jalokivi on se, minkä Buddha opetti auttaakseen olentoja. Se on transmission dharma, mikä tarkoittaa kirjoituksia ja ‘oivalluksen dharma’, mikä on polun totuus ja lakkaamisen totuus.
 

Sangha Jalokivi tarkoittaa yksilöitä, jotka itse harjoittavat dharmaa ja opettavat sitä muille olennoille. On Arya Sangha (Jalo Sangha), he jotka oleskelevat bhumeilla (bodhisattvatasoilla) ensimmäisestä kymmenenteen, ja on niitä, jotka ovat ‘Buddhan seuraajan’ tasolla.
Näiden Kolmen Jalokiven lisäksi ovat myös guru, jidam, dakinit ja dharmansuojelijat. Ne kaikki ovat kuitenkin Bhagavan Buddhan ilmentymiä ja avuksi olennoille. Näihin kaikkiin turvaudutaan. 
 

Yksilö, joka on turvautumissitoumuksen perusta:
Täydellinen Kolmeen Jalokiveen turvautuja on sellainen, joka on saavuttanut inhimillisen olemassaolon perustan vapauksin ja rikkauksin dharmanharjoitusta varten: sellainen, jolla on luonnostaan vakaa ymmärrys ja joka on kehittänyt motivaation toivoa vapautusta samsarasta.
Syy turvautua on tarve saada turva kaikelta tämän ja tulevien elämien kärsimykseltä ja pelolta.
 

Koska tämä on mahayana-turvautuminen, sinun tulisi ajatella, että aika, joksi pyydät turvaa, on tästä hetkestä buddhuuden saavuttamiseen saakka. Sinun tulisi ajatella: "En turvaudu pelkästään itseni vuoksi, vaan kaikkien olentojen hyödyksi."
 

Pidettävät sitoumukset
 

Kolme asiaa, joita on vältettävä:
 

A. Kun olet turvautunut Buddhaan on tarpeetonta turvautua maallisiin jumaluuksiin, veden jumaliin, tulen jumaliin, paikallisiin jumaluuksiin jne. Joten, kun olet turvautunut Buddhaan uskosta ja kunnioituksesta häntä kohtaan, sinun ei tulisi turvautua maallisiin jumaluuksiin. On epätodennäköistä, että hyötyisit millään tavoin maallisten jumaluuksien uskonnollisista traditioista. Sen lisäksi, jos turvaudut niihin, olet vain yksi maallinen olento, joka menee toisen maallisen olennon luo, eikä yksi maallinen olento pysty antamaan toiselle maalliselle olennolle turvaa samsaran kärsimyksistä.
 

B. Kun olet turvautunut Dharmaan, sinun tulisi välttää niin paljon kuin voit vahingoittamasta muita olentoja.
 

C. Kun olet turvautunut Sanghaan, sinun ei pitäisi olla niiden seurassa, jotka innolla antautuvat kielteisiin tekoihin. Sinun ei pitäisi olla osana perinteessä, joka julistaa: "Olennon tappaminen on dharmaa ja tuo vapautuksen saavutuksen." On tarpeen pysyä pois tai välttää kaikkia senkaltaisia traditioita.
 

Kolme asiaa, joita tulee harjoittaa:
 

A. Turvauduttuasi Buddhaan sinun tulisi nähdä Buddhaa esittävät kuvat, jopa savikuvan osanen, kuin se todella olisi Buddha, ja sinun tulisi osoittaa sille kunnioitusta kumartaen ja lahjoja antaen. Älä jätä sitä epäkunnioittavaan paikkaan. Älä tuhoa edes lapsen leikeissään muotoilemaa Buddhan kuvaa.
B. Turvauduttuasi Dharmaan sinun tulisi kunnioittaa kaikkia harjoituksia, joihin sisältyy Buddhan sanojen merkitys tai niiden kommentaareja. Pidä dharman vertauskuvia aina Buddhan puheen yksityiseen kirjaimeen saakka todellisena Dharman jalokivenä ja kunnioita niitä. Harjoita dharmaa uskolla ja kunnioituksella, horjumattomalla vakaumuksella ja ilman mitään epäilyksiä sen tarkoituksesta.
C. Turvauduttuasi Sanghaan sinun tulisi luottaa ja kunnioittaa tulkuja, lamoja ja dharmanharjoittajia. Pidä kaikkia niitä, jotka ovat turvautuneet Kolmeen Jalokiveen Buddhan seuraajina ja kunnioita heitä.
 
Kolme harjoitusta   linkki: Lyhyitä päivittäisiä turvautumisrukouksia (word-tiedosto)
 

A. Uhraaminen Kolmelle Jalokivelle
Jos uskolla ja kunnioituksella uhraa vaikka vain yhden ainoan kukan Kolmelle Jalokivelle, vaikka vain kulhollisen puhdasta vettä, yhden suitsukkeen tai lampun, se kokoaa ansion kertymät ja puhdistaa esteet.
 

B. Turvautumisen lausuminen
Turvautuminen tulisi lausua päivittäin ainakin seitsemän kertaa [tiibetin kielellä]:
 

Drin-tshen tsa-va dang / tsjy-par tshe-pei / pal-den la-ma dam-pa nam la tsjab-su-tshio.
Ji-dam tsjil-kor tsi lha-tshog nam la tsjab-su-tshio.
San-dze tshom-den-de nam la tsjab-su-tshio.
Dam-pe tshö nam la tsjab-su-tshio.
Pak-pei ge-dyn nam-la tsjab-su-tshio.
Pa-vo khan-dro / tshö-tsjong sung-me tshog  
je-she tsi tsjen dang / den pa nam la tsjab-su-tshio.
 

Turvaudumme loistaviin guruihin, mitä ystävällisimpään juuriguruumme ja perimyslinjan guruihin.
Turvaudumme jidameihin ja heidän mandaloidensa jumalseurueisiin.
Turvaudumme Buddhiin, Voittajiin.
Turvaudumme pyhään Dharmaan.
Turvaudumme ylhäiseen Sanghaan.
Turvaudumme dakoihin, dakineihin, dharmansuojelijoihin ja vartijoihin, joilla on viisauden silmät.
 

Lausu myös Neljä mittaamatonta:
 

Sem-tshen tam-tshe de-va dang de-vei dzju dang den-par dzjur-tsig.
Dug-nal dang dug-nal tsi tsju dang dral-var dzjur-tsig.
Dug-nal me-pei de-va dam-pa dan min dral-var dzjur-tsig.
Nje ring tsha dan nji dang dral-vei tan-njom tshen-po la ne par dzjur-tsig.
 
Olkoot kaikki olennot onnellisia ja olkoon heillä onnen syyt.
Olkoot he vapaat kärsimyksestä ja kärsimyksen syistä.
Älkööt he koskaan olko osattomia todellisesta onnesta, jossa kärsimystä ei ole.
Pysykööt he suuressa puolueettomuudessa, 
vapaina kiintymyksestä läheisiin ja vihasta muita kohtaan.
 
C. Dharman kanssa yhdenmukainen käytös
Luottaen henkiseen olentoon astu sisään dharmaan ja toimi sen kanssa sopusoinnussa. Päivittäisessä elämässä tulisi kehittää tarkkaavaisuus ja yrittää välttää kymmentä ei-hyveellistä tekoa samalla pyrkien harjoittamaan niiden vastakohtia, kymmentä hyveellistä tekoa.
Kymmenen ei-hyveellistä tekoa voidaan jakaa kolmeen, jotka liittyvät kehoon – tappaminen, varastaminen, väärä seksuaalinen käytös; neljään, jotka liittyvät puheeseen – valehteleminen, juoruilu, kovat sanat ja hyödytön puhe; ja kolmeen, jotka liittyvät mieleen – ahneus, paha tahto ja väärät näkemykset.
 

Kymmenen hyveellistä tekoa ovat kymmenen ei-hyveellisen teon hylkääminen ja vastaavien hyveellisten tekojen harjoittaminen. Kolme, jotka liittyvät kehoon ovat suojella muiden elämää, antaa runsaita lahjoja ja säilyttää puhdas käytös. Neljä, jotka liittyvät puheeseen ovat puhua totta, sovitella niiden välillä, jotka ovat riidoissa, puhua rauhallisesti tavalla, joka on muille miellyttävä ja puhua asioista, joilla on merkitystä. Kolme, jotka liittyvät mieleen ovat vähäiset halut ja tyytyväisyys siihen, mitä omistaa, rakastavan ystävällisyyden mietiskeleminen ja sen harjoittaminen, mikä on todella totta.
 

Jokaisen päivän päätteeksi analysoi, mitä olet tehnyt. Jos havaitset tehneesi kielteisiä tekoja, tunnusta ja puhdista ne Vajrasattva-harjoituksella.
 

Lyhyt Vajrasattva-harjoitus
 

Rang-gi tsji-wor pe-de den-tsji teng
la-ma dor-dze sem-pa tsjen den kar
shal tsig tsja nji je-pe dor-dze dang
jön-pe dril-bu dzjin tsing tsjil-drung shug.
Tu-kar da-vei teng du hung tar 
nga tshi kor solva tap-pe de le dy-tsi bab 
da gi tshang-u ne shug ly gang ve 
drib nje tung tam-tse dag-par dzjur. 
 

Pääni yläpuolella, lootuksen ja kuunkiekon päällä, istuu guruni Vajrasattva, valkoinen ja jalokivien koristama. Hänellä on yhdet kasvot ja kaksi kättä, oikea pidellen vajraa ja vasen kelloa. Hän istuu vajra-asennossa. Hänen sydämessään kuunkiekon päällä on Hung-kirjain sadan tavun mantran ympäröimänä. Pyyntörukoukseni voimasta amrita valuu siitä alaspäin. Se menee sisään pääläkiaukileestani (Brahma-aukko) ja täyttää kehoni niin, että kaikki paha karma, esteet, virheet ja lankeemukset puhdistuvat pois.

Lausu sadan tavun mantra:
 
Om ben-za sa-to sa-ma-ja / ma-nu pa-la-ja / ben-za sa-to te-no-pa / ti-tra dri-to me-bha-va.
Su-to ka-jo me-bha-va / su-po ka-jo me-bha-va / a-nu rak-to me-bha-va
sar-va sidd-hi me-ntra ja-tsa / sar-va kar-ma su-tsa-me.
Tsi-tam shi-ri ja gu-ru hum / ha-ha-ha-ha-ho bha-ga-van
Sar-va ta-tha-ga-ta / ben-za ma-me-mun-tsa / ben-za bha-va ma-ha sa-ma-ja sa-to ah.
 
Om Vajrasattva, sitoumuksesi tähden suojele minua huolenpidollasi, pysy vakaana minussa,
johdata minut täyteen tyydytykseen, auta minua kehittymään terveellä tavalla,
tue minua rakkaudellasi, anna minulle kaikki kyvyt. Oikean toiminnan kautta
tulkoon mielestäni kelvollinen (neljä rajatonta pohdiskelua ja niiden iloinen leikki).
Transsendenttinen saavuttanut voittaja, kaikkien Tathagatojen ruumiillistuma. 
Älköön tuhoutumaton koskaan erotko minusta. Tulkoon minusta tuhoutumattoman hallussapitäjä.
Sellainen suuri sitoumus.
 

Sitten kuuden tavun mantra: 
 

Om ben-za sa-to hung.
Om vajra-olento hung.
 
Gön-po da ni mi she mong pa ji 
dam-tshig le ni gal shing njam
la-ma gön-po dzjab dzö tsig 
tsho-vo do-rdze dzin-pa tsje
tu-dze tshen-poi da nji tsen 
dro-vei tsho la da tsjab tsi.
 

Suojelija! Ajattelemattomasta tyhmyydestä olen toiminut samayaa vastaan ja rikkonut sen.
Guru, suojelija, anna minulle turva. Oi vajranpitäjä herra!
Sinä, jolla on suuren myötätunnon luonto, olentojen valtias, turvaudun sinuun.
 

Dor-dze sem-pa da gi u- dzjung shin 
ö shu da la tim-pe nji me dzjur
 

Vajrasattva antaa minulle vakuutuksen puhdistumisesta. Hän sulautuu minuun ja meistä tulee erottamattomat.
 
Omistusrukouksia:
 

Ge-va di ji njur-du da
tshag-tsja-tsen-pö drub dzjur ne
dro-va tsig tsjang ma-ly-pa
de-ji sa-la gö-par sho.
 
Tämän hyvän teon kautta toivon saavuttavani pian Mahamudran,
ja että sen jälkeen voin tuoda kaikki olennot poikkeuksetta siihen tilaan.
 

Sö-nam de-ji tam-tse zig-pa nji
tob-ne nje-pei dra nam pam-tshe ne
tse-ga na tsi pa-lab dru-pa ji
si-pe tsho-le dro-va drol-var sho.
 
Tämän harjoituksen ansiosta toivon saavuttavani tietoisuuden kaikesta,
voittavani pahuuden ja vapauttavani olennot olemassaolon merestä,
missä vyöryvät syntymän, vanhenemisen, sairauden ja kuoleman aallot.
 

Jos ajattelee: "Olen buddhalainen, minusta on tullut Buddhan seuraaja, olen turvautunut", ja jos jatkuvasti turvautuu uskolla, sitten, tulipa eteen mikä tahansa onnellisuuden tai kärsimyksen tila, kaikki on hyvin. Voi myös ajatella, että muut uskonnot, kuten kristinusko ovat hyviä ja uskoa myös niihin.
 

Pitämällä mielessä kaikki nämä asiat, joissa tulisi edistyä, harjoita niitä jatkuvasti tarkkaavaisuudella ja valppaana.

